"After School" มีเขียนที่ป้ายชื่อร้านเป็นตัวอักษรญี่ปุ่นแบบคาตะคานะหรือทับศัพท์ภาษาต่างประเทศว่า アフタースクール ดังนั้นชื่อร้านนี้ที่อ่านออกเสียงถูกต้องตามหลักญี่ปุ่นคือ "อาฟตะ ซูคูรุ" แต่ถ้าอ่านออกเสียงแบบภาษาอังกฤษก็คงไม่ผิดครับ

ความต้องการของเค้าจึงให้ร้านเป็นแนวคาเฟ่สไตล์ญี่ปุ่นน่ารักๆตามชื่อ ผ่านการตกแต่งร้านโดยใช้เฟอร์นิเจอร์ไม้สีสว่างและรูปภาพขนมญี่ปุ่นแขวนไว้ที่ข้างๆร้าน รวมถึงเมนูขนมหวานต่างๆที่คงไม่พ้น Honey Toast สุดฮิตนั่นเองครับ

ตอนแรกผมตั้งใจว่าจะไปหากาแฟดื่มหลังเสร็จธุระแถวบางปูแล้วสำรวจห้างใหม่นี้ไปด้วยเพราะไม่เคยมา มีแต่ร้านที่เป็นเชนสาขาเยอะๆมาลงทั้งนั้นสำหรับห้างนี้จึงไม่ค่อยมีร้านไหนที่น่าสนใจให้ผมมารีวิวที่นี่ สุดท้ายเดินเข้ามาในส่วนห้างเจอร้านนี้แหละแปลกตาดีชื่อไม่คุ้น น่าจะมีที่ห้างนี้ที่เดียว เลยเข้ามาลองดูครับ

[ที่ตั้ง:]

อยู่ในห้างโรบินสันสมุทรปราการที่เพิ่งเปิดได้ไม่นาน ถ้ามาจากปากน้ำหรือเส้นศรีนครินทร์ตรงโรงพยาบาลเปาโลให้ตรงไปทางบางปูตามเส้นสุขุมวิทสายเก่าเพียงเล็กน้อยผ่านแยกเข้าแพรกษาจะเจอห้างนี้อยู่ซ้ายมือ ก่อนถึงสามแยกถนนสายลวด

ร้านอยู่ชั้น 2 ติดกับร้านคาเฟ่อเมซอนเลยครับ หันหน้าเข้าในโซนแฟชั่นเสื้อผ้าของโรบินสัน เป็นร้านขนาดกลางๆแบบเปิดลอยในพื้นที่ตรงทางเดินในห้าง มีโต๊ะที่นั่งด้านในประมาณ 5-6 ตัว

[ข้อมูลที่ควรรู้:]

• ร้านนี้ตอนที่ผมไปไม่มีเมนูกาแฟเลยนะครับ (ลองถามเค้าแล้ว) คอกาแฟอาจผิดหวัง แต่ไหนๆมาแล้วผมลองสั่งเครื่องดื่มอย่างอื่นมาแทน

• ไม่มี Wi-Fi

• เน้นเป็นพวกนมสดต่างๆหลากหลายเมนูเช่น นมสดคาราเมล หรือจะเป็นชาเขียว Matcha Latte ผสมนมสด โดยที่เค้ามีโปรโมทในร้านว่านมสดร้านเค้าจากฟาร์มเลย

• ราคาเครื่องดื่มที่นี่ค่อนข้างเบาเมื่อเทียบว่าอยู่ในห้างที่มีค่าเช่าที่สูง ราคาเริ่มประมาณ 35-40 บาท

• เมนูของว่างหรือขนมหวานก็จะแบ่งเป็น ขนมปังทาเนยปิ้งธรรมดา (โรยน้ำตาล,ราดนม...) แผ่นละ 20 บาท ถ้าเป็นขนมปังทาเนยปิ้งแบบพิเศษ (ใช้วัตถุดิบทำหน้าราคาสูงหน่อยอย่าง Nutella) แผ่นละ 30 บาท ถ้าอัพเกรดโดดขึ้นมาเลยก็จะเป็นแนวญี่ปุ่นเลยอย่าง Honey Toast แบบต่างๆ ราคารู้สึกจะเริ่มที่ 99-119 บาท

• ราคาทุกอย่าง net แล้ว ไม่มี+ใดๆ

ครั้งนี้ที่มาผมสั่งของว่างกับเครื่องดื่มมาทานเป็น

• ชาเขียวนมสดร้อน (40 บาท) ใช้เป็น Matcha ครับจากกลิ่นที่ดมตอนดื่ม ส่วนตัวผมว่าผสมนมสดในสัดส่วนที่มากกว่าค่อนข้างชัด เพราะความรู้สึกรับรู้ได้ว่าเป็นรสนมซะเยอะ รวมถึงผสมน้ำตาลมาเยอะเหมือนกันเพราะผมรู้สึกหวานมากครับ

• ขนมปังปิ้งเนย-Nutella 1 แผ่น (30 บาท) ลองสั่งเมนูพิเศษกว่าขนมปังปิ้งทาเนยธรรมดาหน่อย ความรู้สึกหลังจากทานผมขอสรุปว่า ขนมปังหั่นมาชิ้นค่อนข้างหนามากและไม่เท่ากันทั้งแผ่น กลิ่นเนยทามาไม่ชัดเท่าไหร่ ส่วนครีม Nutella ที่หน้าผมว่าน้อยไปหน่อย (ลองดูจากรูป) ทั้งหมดทำให้ขนมปังแผ่นนี้รสชาติไม่เข้มอย่างที่คิดไว้เหมือนทานขนมปังปิ้งทาเนยแต่ได้รสสัมผัสของ Nutella เพียงเล็กน้อย ราคานี้ผมเลยว่าค่อนข้างไม่คุ้มเมื่อเทียบกับขนมปังปิ้งเนยแบบธรรมดา

ทั้งหมดค่าเสียหาย 70 บาท นั่งแปบนึงก่อนออกครับ ร้านไม่เหมาะนั่งแช่นานๆเหมือนร้านกาแฟเชนชื่อดังขนาดใหญ่ที่ชั้น 1 ของห้างนี้ครับ


ตามที่ผมสังเกตตอนนั่งในร้านเข้าใจว่าทางร้านคงเน้นเจาะกลุ่มลูกค้าที่เป็นนักเรียนแถวนี้ (ห้างนี้ใกล้โรงเรียนเด็กหลังเลิกเรียนมาเดินกันเยอะมาก) ตามชื่อร้านที่ตั้ง เมนูเครื่องดื่มที่เน้นสุขภาพอย่างนมสดเป็นหลักไม่มีกาแฟเลย ส่วนใหญ่คนที่มานั่งร้านนี้เด็กๆทั้งนั้นเลยช่วงบ่ายสามบ่ายสี่ อาจเป็นเพราะร้านนี้ราคาค่อนข้างเบาเอาใจเด็กนักเรียนด้วย อาจสั่งโทสต์หนึ่งที่นั่งทานแชร์กัน 2 คน ผมว่าร้านนี้เค้าชัดเจนดีครับเรื่องกลุ่มเป้าหมายลูกค้า ดังนั้นสำหรับผมพอไปนั่งเลยรู้สึกว่าไม่ใช่ครับ

สรุปว่าหลังจากที่มาทานไม่ค่อยประทับใจเรื่องความอร่อยของขนมปังปิ้งที่นี่ เครื่องดื่มผมว่าพอได้ผ่าน ส่วนบรรยากาศร้านถือว่าโอเคดีเหมาะสำหรับมานั่งพักผ่อนหลังเดินเหนื่อยมา ผมให้ 3 ดาวแล้วกันครับ